Filmen ’Trøst’ kan altså være fra december 1946.

Rekord-gamle pornofilm

Det betyder, at både DR's og politiets pornofilm sandsynligvis begge er rekord-gamle.

I hvert fald kender ingen af de mange fagfolk og arkiver - som DR har været i kontakt med - til ældre danske pornofilm end de to.

- De to film, der er dukket op her, er bestemt noget helt særligt. Jeg er aldrig stødt på så gamle danske pornofilm før, pointerer eksempelvis filmhistoriker Ebbe Villadsen, der har beskæftiget sig med film gennem årtier og skrevet flere forskellige filmhistoriske bøger.

Pikante og udenlandske film Der findes flere pikante eller småerotiske danske film, som er ældre end både Politimuseets og DR’s film. Der er dog ud fra en umiddelbar definition i denne type film ikke tale om porno. De er typisk ganske uskyldige, og man ser kun helt eller halvt afklædte personer bevæge sig rundt – men f.eks. ikke close-up’s af sex eller kønsorganer, som det er tilfældet i pornofilmene fra både Politimuseet og DR. Der findes også udenlandske film, som er ældre. Filmen 'Grækeren', som DR også har liggende, skulle eksempelvis angiveligt være fra 1910.

Titlen må deles

Men når politiets film er dateret til 7. juli 1947, og magasinet i DR's film 'Trøst' er dateret til december 1946 - betyder det så, at DR's film tager titlen som den ældste danske pornofilm?

Svaret må blive ’måske’.

Vi ved på grund af magasinet i filmen, at den helt sikkert ikke er ældre end december 1946 - men vi ved ikke, om den er yngre end det. For i princippet kunne filmens producenter jo godt have valgt at benytte en over et halvt år gammel udgave af Filmmagasinet i produktionen. Og dermed vil Politimuseets film fra juli 1947 være den ældste.

- Det er sandsynligt, at DR's er den ældste, men produktionsmæssigt ligger de to film så tæt på hinanden, at de simpelthen er nødt til at dele titlen, lyder vurderingen fra filmhistoriker og forfatter Ebbe Villadsen.

Indtil nye oplysninger skulle dukke op, er der altså dømt uafgjort.

Stor forskel på de to film

Hvis man alligevel skal uddele titler, kan man lægge vægt på, at der er meget stor forskel på de to film.

Hvor DR’s ’Trøst’ er ganske velproduceret, har en reel handling og flere klip, er politiets konfiskerede film tydeligvis en amatøroptagelse. Der er ingen historie, og kameraføringen er rystet og rodet.

Deler man filmene op i kategorier, kan Politimuseets film derfor få titlen som den ældste amatørpornofilm, mens DR’s er den ældste af mere professionel karakter.

Du kan også løse fortidens mysterier Flere af metoderne og kilderne, som denne artikel har benyttet, er frit tilgængelige for alle danskere. Har du et gammelt mysterium, som du gerne vil have opklaret, kan det derfor muligvis godt lade sig gøre. Læs f.eks. mere hos Rigsarkivet eller i denne artikel om emnet.

”Det er jo fantastisk!”

På Politimuseet var man godt klar over, at man lå inde med en meget gammel film – men vidste ikke, at den faktisk også var en af landets to ældste:

- Det er jo fantastisk! Det er jo på sin vis en vigtig kulturhistorisk genstand – og det er på mange måder også utroligt, at den er blevet bevaret igennem så lang tid, for i samtiden har det jo bare været en smudsig film, siger museumsinspektør Frederik Strand.

I DR’s arkiv er man ligeledes begejstret:

- Det er en fornøjelse at se indholdet i DR’s arkiv blive genstand for en undersøgelse som denne og på den måde blive beriget og forstået bedre. Alt andet lige er det jo grunden til, at vi har sikret filmene i arkivet; så vi alle sammen kan blive klogere på vores historie – også den mere usædvanlige. Det er en fornøjelse at se materialerne komme til live på denne måde, siger områdeleder af DR’s arkiv Mette Charis Buchman.

Alt andet lige er det jo grunden til at vi har sikret filmene i arkivet; så vi alle sammen kan blive klogere på vores historie – også den mere usædvanlige. Mette Charis Buchman, DR's Arkiv

Endnu ældre film findes derude

Men rekorder er jo til for at blive slået – og det vil DR’s og Politimuseets sandsynligvis også blive.

Flere af de eksperter, som DR har talt med, vurderer nemlig, at det er meget sandsynligt, at der ikke mindst ude blandt private samlere findes danske pornofilm, som er endnu ældre.

Derfor er pornofilmene altså kun de ældste, vi kender til – og derfor måske ikke de ældste der eksisterer.

Ligger du inde med en pornofilm, du ved, der er ældre end 1947, så kontakt derfor gerne srda@dr.dk. Alle tip behandles med diskretion.